  Анжелика Тихонова корреспондент 21-28 толшоре Удмуртиын егит удмурт азьветлӥсьёслы «Вамыш» элькун смена ортчоз. Туэ со егитъёслэн «Дарт» газетсылы 10 ар тырмонлы сӥземын луоз но онлайн амалэн радъяськоз. Куриськонъёсты кутон 20-тӥ толшоре йылпумъяське. Со сярысь удмурт егитъёслэн «Шунды» огазеяськонзылэн «ВКонтакте» мерлыко вотэсысь бамаз ивортӥзы. Ужрадэ 15-18 аресъем пиналъёсты возьмало. Соос понна графика дизайн, печатьын потӥсь журналистика, видеоискусство, теле- но радиожурналистикаен ӧръёс ужалозы Журналист Вероника Ваулина репортаж лэсьтыны, камера азьын ужаны но радиоверан кылдытыны дышетоз. Суредась но дизайнер Марина Степанова графика дизайнэн тодматоз. Оператор Владимир Кондратьев камераен ужаны, видео лэсьтыны но монтаж карыны валэктоз. Нош «Дарт» газетлэн валтӥсь редакторез Мария Емельянова тунсыко заметкаос, интервьюос гожъяны дышетоз. Со сяна, арня ӵоже тунсыко егит азьветлӥсьёсын онлайн пумиськонъёс радъялозы. Сменае пыриськон понна куриськонъёсты udmshundy@mail.ru электрон почтае келяно. Одно ик нимтулэз, улон интыез но быръем удысэз пусъёно. Тодэ вайытом, кемалась ик ӧвӧл быгатонлыко удмурт пиналъёслы «Тулкым» но «Шундыкар» лагерьёслэн сменаоссы ортчизы. Тегъёс: Мерлык Дышетон Ижкар Удмуртия пиналъёс удмуртъёс Шунды  